text: Прибраха трима "археолози" край Самоков - DenNews.bg
  Трима иманяри, единият от които на 81 г., са задържани по време на незаконни "археологически" разкопки край самоковското село Поповяне.
  Акция за противодействие на престъпна дейност, свързана с културно-исторически ценности, е предприета от служители на столичния отдел за борба с организираната престъпност и колегите им от звеното за Софийска област, информират от пресцентъра на МВР.
  И. К., на 61 г., от София, криминално проявен за кражба и грабеж, В. В., на 47 г. от с. Горни Богров, криминално проявен за длъжностно престъпление и обсебване и И. Р., на 81 г. от. с. Поповяне са задържани в местността Кало.
  В хода на действията по разследването е претърсен ползваният от тримата автомобил със софийска регистрация, собственост на И.К. В колата са открити и иззети три метал-детектора и инструменти за разкопаване, а у В. В. са намерени четири монети.
  При последвало претърсване и изземване на адресите на тримата, от жилището на И.Р. в с. Поповяне са намерени електронни компоненти за детектори за метал. В дома на И.К. в София, са открити скици и карти, както и тетрадка със записки за намерени движими културни и археологически ценности.
  От къщата на В.В. в с. Горни Богров са иззети персонален компютър и 14 монети, 4 от които от римската и византийска епохи.